I. Legea nr.94-665 din 4 august 1994

referitoare la utilizarea limbii franceze

 

 

Art.1 Limbă a Republicii, în conformitate cu Constituţia, limba franceză este un element fundamental al personalităţii şi patrimoniului Franţei.

Ea constituie limba învăţământului, activităţii, comerţului şi a serviciilor publice.

Ea este legătura privilegiată a statelor care constituie comunitatea francofoniei.

 

Art.2 Utilizarea limbii franceze este obligatorie în denumirea, oferta, prezentarea, modul de întrebuinţare sau utilizare, descrierea şi condiţiile de garanţie ale unui bun, produs sau serviciu, precum şi în facturi şi chitanţe.

(Prevederi declarate ca nefiind conforme Constituţiei prin hotărârea Consiliului constituţional nr.94-345 D.C. din 29 iulie 1994).

Aceleaşi prevederi se aplică oricărei publicităţi scrise, orale sau audiovizuale.

Prevederile prezentului articol nu sunt aplicabile denumirii produselor tipice şi specialităţilor cu denumire străină cunoscute publicului larg.

Legislaţia privind mărcile nu împiedică aplicarea primului şi celui de-al treilea alineat al prezentului articol la menţiunile şi mesajele înregistrate odată cu marca.

 

Art.3 Orice inscripţie sau anunţ afişat sau făcut pe cale publică, într-un loc deschis publicului sau într-un mijloc de transport în comun şi destinat informării publicului trebuie formulat în limba franceză. (Prevederi declarate ca nefiind conforme Constituţiei prin hotărârea Consiliului constituţional nr.94-345 D.C. din 29 iulie 1994).

Dacă inscripţionarea redactată cu încălcarea prevederilor precedente este aplicată de către un terţ utilizator pe un bun care aparţine unei persoane juridice de drept public, aceasta trebuie să-l someze pe utilizator să înceteze, pe cheltuiala sa şi la termenul prevăzut de aceasta, neregularitatea constatată. Dacă somarea nu este urmată de efect, ţinând cont de gravitatea marcajului, utilizarea bunului poate fi retrasă contravenientului, oricare ar fi stipulările contractului sau termenii autorizaţiei care i-a fost acordată.

 

Art.4 Atunci când inscripţiile sau anunţurile prevăzute la articolul precedent, aplicate sau făcute de către persoane juridice de drept public sau persoane private care îndeplinesc o misiune de serviciu public fac obiectul unor traduceri, acestea vor fi cel puţin în număr de două.

În toate cazurile în care menţiunile, anunţurile şi inscripţiile prevăzute la art.2 şi 3 ale prezentei legi sunt completate de una sau mai multe traduceri, prezentarea în franceză trebuie să fie tot atât de lizibilă, audibilă sau inteligibilă ca şi prezentarea în limbi străine.

Un decret al Consiliului de Stat precizează cazurile şi condiţiile în care se poate deroga de la prevederile prezentului articol în domeniul transporturilor internaţionale.

 

Art.5 Indiferent de forma sau obiectul lor, contractele la care o persoană juridică de drept public sau o persoană privată care îndeplineşte o misiune de serviciu public sunt parte sunt redactate în limba franceză. Acestea nu pot conţine nici expresii, nici termeni străini atunci când există o expresie sau un termen francez cu acelaşi sens, aprobate în condiţiile prevăzute prin prevederile referitoare la îmbogăţirea limbii franceze.

Aceste prevederi nu sunt aplicabile contractelor încheiate de către o persoană juridică de drept public care administrează activităţi cu caracter industrial şi comercial şi care sunt realizate integral în afara teritoriului naţional.

Contractele prevăzute de prezentul articol încheiate cu unul sau mai mulţi subcontractanţi străini, pot să comporte, pe lângă redactarea în franceză, una sau mai multe versiuni valabile în limbă străină.

O parte la un contract încheiat cu încălcarea primului alineat nu se va putea prevala de o prevedere în limbă străină care să aducă prejudicii părţii căreia îi este opusă.

 

Art.6 Orice participant la o manifestare, un colocviu sau un congres organizat în Franţa de persoane fizice sau juridice de naţionalitate franceză are dreptul de a se exprima în franceză. Documentele distribuite participanţilor înainte şi în timpul reuniunii pentru prezentarea programului trebuie să fie redactate în franceză şi pot comporta traduceri în una sau mai multe limbi străine.

Atunci când o manifestare, un colocviu sau un congres implică distribuirea către participanţi a unor documente pregătitoare sau de lucru sau publicarea unor acte sau rezumate ale lucrărilor, textele sau intervenţiile prezentate într-o limbă străină trebuie să fie însoţite cel puţin de un rezumat în franceză.

Aceste prevederi nu sunt aplicabile manifestărilor, colocviilor sau congreselor care implică numai străini, nici manifestărilor de promovare a comerţului exterior al Franţei.

Dacă o persoană juridică de drept public sau o persoană juridică de drept privat însărcinată cu o misiune de serviciu public are iniţiativa uneia din manifestările prevăzute de prezentul articol, trebuie organizat un dispozitiv de traducere.

 

Art.7 Publicaţiile, revistele şi comunicările difuzate în Franţa şi care emană de la o persoană juridică de drept public, o persoană privată care îndeplineşte o misiune de serviciu public sau de la o persoană privată care beneficiază de o subvenţie publică, trebuie să comporte cel puţin un rezumat în franceză atunci când sunt redactate într-o limbă străină.

(Prevederi declarate ca nefiind conforme Constituţiei prin hotărârea Consiliului constituţional nr.94-345 D.C. din 29 iulie 1994).

 

Art.8 Ultimele trei alineate ale art.L 121-1 ale Codului muncii se înlocuiesc prin patru alineate redactate astfel:

“Contractul de muncă constatat în scris se redactează în franceză” (Prevederi declarate ca nefiind conforme Constituţiei prin hotărârea Consiliului constituţional nr.94-345 D.C. din 29 iulie 1994).

“Dacă activitatea care face obiectul contractului nu poate fi desemnată decât printr-un termen străin, fără corespondent în franceză, contractul de muncă trebuie să comporte o explicare în franceză a termenului străin”.

“Dacă salariatul este străin şi contractul constatat în scris, la cererea salariatului se redactează o traducere în limba acestuia. Cele două texte sunt valabile în justiţie. În caz de discordanţă între cele două texte, numai textul redactat în limba salariatului străin poate fi invocat împotriva acestuia”.

“Patronul nu se va putea prevala împotriva salariatului de clauzele care se referă la acesta dintr-un contract de muncă încheiat cu încălcarea prezentului articol”.

 

Art.9. I. Art.L 122-35 din Codul muncii se completează cu un alineat redactat astfel:

“Regulamentul interior se redactează în franceză (Prevederi declarate ca nefiind conforme Constituţiei prin hotărârea Consiliului constituţional nr.94-345 din 29 iulie 1994). Acesta poate fi însoţit de traduceri în una sau mai multe limbi străine”.

I. După art.L 122-39 din Codul muncii se inserează un articol L.122-39-1, redactat astfel:

“Art.L.122-39-1 - Orice document care comportă obligaţii pentru salariat sau prevederi a căror cunoaştere este necesară acestuia pentru executarea activităţii sale, trebuie să fie redactat în franceză (Prevederi declarate ca nefiind conforme Constituţiei prin hotărârea Consiliului constituţional nr.94-345 din 29 iulie 1994). Acesta poate fi însoţit de traduceri în una sau mai multe limbi străine.

Aceste prevederi nu sunt aplicabile documentelor primite de străini sau destinate străinilor”.

III. În cadrul primului şi celui de-al treilea alineat al art.L 122-37 din Codul muncii, cuvintele : “art.L.122-34 şi L.122-35” se înlocuiesc prin “art.L.122-34, L.122-35 şi L.122-39-1”.

I. După art.L.132-2 din Codul muncii se inserează art.L.132-2-1, redactat astfel: 

“Art.L.132-2-1 - Convenţiile şi acordurile colective de muncă şi convenţiile de întreprindere sau de instituţie trebuie să fie redactate în franceză. Orice altă prevedere redactată într-o limbă străină (Prevederi declarate ca nefiind conforme Constituţiei prin hotărârea Consiliului constituţional nr.94-345 D.C. din 29 iulie 1994) este inopozabilă salariatului la care se referă”.

 

Art.10 Punctul 3 al art.L.311-4 din Codul muncii se redactează asfel:

“3. Un text redactat într-o limbă străină (Prevederi declarate ca nefiind conforme Constituţiei prin hotărârea Consiliului constituţional nr.94-345 D.C. din 29 iulie 1994)

“Dacă activitatea sau munca oferită nu poate fi desemnată decât printr-un termen străin, fără corespondent în franceză, textul francez trebuie să comporte o descriere suficient de detaliată pentru a nu induce în eroare, în sensul pct.2 de mai sus.

Prevederile celor două alineate precedente se aplică serviciilor care se execută pe teritoriul francez, oricare ar fi naţionalitatea autorului ofertei sau patronului şi serviciilor care se execută în afara teritoriului francez dacă autorul ofertei sau patronul este francez, chiar dacă perfecta cunoaştere a unei limbi străine ar fi una din condiţiile necesare desfăşurării activităţii propuse. Totodată, directorii de publicaţii redactate, integral sau parţial, într-o limbă străină pot primi, în Franţa, oferte de muncă redactate în această limbă”.

 

Art.11. I. Limba învăţământului, examenelor şi concursurilor, precum şi a tezelor şi memoriilor din cadrul instituţiilor publice şi private de învăţământ este franceza, cu excepţii justificate de cerinţele învăţământului limbilor şi culturilor regionale sau străine sau atunci când cadrele didactice sunt profesori asociaţi sau invitaţi străini.

Şcolile străine sau deschise special pentru elevii de naţionalitate străină, precum şi instituţiile care desfăşoară un învăţământ cu caracter internaţional nu sunt supuse acestei obligaţii”.

I. După alin.2 al art.1 al Legii nr.89-486 din 10 iulie 1989 de orientare privind educaţia, se inserează un alineat redactat astfel:

“Stăpânirea limbii franceze şi cunoaşterea a două alte limbi străine fac parte din obiectivele fundamentale ale învăţământului”.

 

Art.12 Înaintea cap.I al titlului II al Legii nr.86-1067 din 30 septembrie 1986 referitoare la libertatea de comunicare, se inserează un art.20-1, redactat astfel:

“Art.20-1. Utilizarea francezei este obligatorie în ansamblul emisiunilor şi mesajelor publicitare ale organismelor şi serviciilor de radiodifuziune sau televiziune, indiferent care ar fi modul lor de difuzare sau distribuire, cu excepţia operelor cinematografice şi audiovizuale în versiune originală.

Sub rezerva prevederilor pct.2 bis al art.28 al prezentei legi, alineatul precedent nu se aplică operelor muzicale al căror text este redactat, integral sau parţial, într-o limbă străină.

Obligaţia prevăzută la primul alineat nu este aplicabilă programelor, părţilor de program sau publicitate incluse în acestea care sunt concepute pentru a fi integral difuzate într-o limbă străină sau a căror finalitate este învăţarea unei limbi, nici retransmiterii ceremoniilor culturale (Prevederi declarate ca nefiind conforme Constituţiei prin hotărârea Consiliului constituţional nr.94-345 D.C. din 29 iulie 1994).

Dacă emisiunile sau mesajele publicitare prevăzute la primul alineat al prezentului articol sunt însoţite de traduceri în limbi străine, prezentarea în franceză trebuie să fie atât de lizibilă, audibilă sau inteligibilă ca şi prezentarea în limba străină.

 

Art.13 Legea nr.86-1067 din 30 septembrie 1986, anterior menţionată, se modifică astfel:

I. După alin.2 al pct.II al art.24, se inserează un alineat redactat astfel:

“respectarea limbii franceze şi strălucirea francofoniei.”.

II. La art.28, după pct.4, se inserează pct.4 bis, redactat astfel:

“4 bis. Prevederile corespunzătoare asigurării respectării limbii franceze şi strălucirii francofoniei;”.

III. La art.33, după pct.2, se inserează un pct.2 bis, redactat astfel:

“2 bis. Prevederile corespunzătoare asigurării respectării limbii franceze şi strălucirii francofoniei;”.

 

Art.14. I. Utilizarea unei mărci de fabricaţie, de comerţ sau servicii alcătuită din expresii sau termeni străini este interzisă persoanelor juridice de drept public atunci când există o expresie sau un termen francez cu acelaşi sens, aprobaţi în condiţiile prevăzute de către prevederile reglementare referitoare la îmbogăţirea limbii franceze.

I. Prevederile prezentului articol nu sunt aplicabile mărcilor utilizate pentru prima oară înainte de intrarea în vigoare a prezentei legi.

 

Art.15 Acordarea de subvenţii publice de orice natură de către colectivităţile şi instituţiile publice este subordonată respectării de către beneficiari a prevederilor prezentei legi.

Orice abatere de la această respectare poate antrena, după ce cel interesat şi-a prezentat observaţiile, restituirea totală sau parţială a subvenţiei.

 

Art.16 Pe lângă ofiţerii şi agenţii poliţiei judiciare care acţionează conform prevederilor Codului de procedură penală, agenţii enumeraţi la pct.1, 3 şi 4 ale art.L.25-1 al Codului consumului sunt abilitaţi să cerceteze şi să constate infracţiunile la prevederile textelor adoptate pentru aplicarea art.2 al prezentei legi.

În acelaşi scop, agenţii pot pătrunde ziua în locurile şi vehiculele enumerate la alin.1 al art.L.213-4 al aceluiaşi cod şi în cele în care se desfăşoară activităţile menţionate la art.L.216-1, cu excepţia locurilor care sunt utilizate şi ca locuinţe. Aceştia pot solicita consultarea documentelor necesare pentru îndeplinirea misiunii lor, făcând cópii şi strângând, pe loc sau ca urmare a unei convocări, datele şi justificările necesare îndeplinirii misiunii lor.

Totodată, aceştia pot preleva un exemplar al bunurilor sau produselor în cauză, în condiţiile prevăzute prin decret de Consiliul de Stat.

 

Art.17 Orice obstrucţionare, directă sau indirectă, a îndeplinirii misiunii agenţilor menţionaţi la alin.1 al art.16 sau faptul de a nu pune la dispoziţie toate mijloacele necesare acestora în acest scop este pasibilă de pedepsele prevăzute la alin.2 al art.433-5 din Codul penal.

 

Art.18 Infracţiunile la prevederile textelor adoptate pentru aplicarea prezentei legi se constată în procese-verbale, valabile până la proba contrară.

Pentru a nu fi lovite de nulitate, procesele-verbale trebuie adresate procurorului Republicii în termen de cinci zile de la data încheierii lor.

În cadrul aceluiaşi termen, o copie este remisă celui interesat.

 

Art.19 După art.2-13 din Codul de procedură penală, se inserează un articol 2-14, redactat astfel:

“Art.2-14. Orice asociaţie declarată în mod reglementar care-şi propune prin statutul său apărarea limbii franceze şi care este acceptată în condiţii stabilite prin decret al Consiliului de Stat, poate exercita drepturile recunoscute părţii civile în ce priveşte infracţiunile la prevederile textelor adoptate pentru aplicarea art.2, 3, 4, 6, 7 şi 10 ale legii nr.94-665 din 4 august 1994 referitoare la utilizarea limbii franceze.”

 

Art.20 Prezenta lege este de ordin public. Ea se aplică contractelor încheiate anterior intrării sale în vigoare.

 

Art.21 Prevederile prezentei legi se aplică fără prejudicierea legislaţiei şi reglementărilor referitoare la limbile regionale din Franţa şi nu se opune utilizării lor.

 

Art.22 În fiecare an, Guvernul transmite adunărilor, înainte de 15 septembrie, un raport privind aplicarea prezentei legi şi prevederile convenţiilor sau tratatelor internaţionale referitoare la statutul limbii franceze în instituţiile internaţionale.

 

Art.23 Prevederile art.2 vor intra în vigoare la data publicării decretului Consiliului de Stat care defineşte infracţiunile la prevederile acestui articol şi, cel mai târziu, 12 luni după publicarea prezentei legi în “Journal Officiel”.

Prevederile art.3 şi 4 ale prezentei legi vor intra în vigoare la şase luni după intrarea în vigoare a art.2.

 

Art.24 Legea nr.75-1349 din 31 decembrie 1975 referitoare la utilizarea limbii franceze se abrogă, cu excepţia art.1-3 care vor fi abrogate începând de la intrarea în vigoare a art.2 al prezentei legi şi a art.6 care va fi abrogat la data intrării în vigoare a art.3 al prezentei legi.

Prezenta lege va fi aplicată ca lege a statului.

